KAPITAL QURILISHNI BOSHQARISH TUZILMASINI YANADA QAYTA TASHKIL ETISH CHORA-TADBIRLARI TOʻGʻRISIDA
(resolution, 2004-04-14)

Vazirlar Mahkamasi qayd etadiki, Vazirlar Mahkamasining 1998-yil 28-noyabrdagi 500-son qarorini bajarish yuzasidan Qurilish kompleksi vazirliklari va idoralari, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari tomonidan kapital qurilishni boshqarish tarkibini oʻzgartirish boʻyicha amalga oshirilgan chora-tadbirlar buyurtmalar portfelini shakllantirish va obyektlarni foydalanishga tayyor holda topshirish masalalarida pudrat tashkilotlarining mustaqilligini oshirish, pudrat ishlari bozorida raqobatni rivojlantirish imkonini berdi. Shu bilan birga, kompleksning tashkiliy tuzilmasi bozor munosabatlari shart-sharoitlariga hali ham javob bermaydi, boshqarishning ortiqcha boʻgʻinlarini, kam quvvatli va zarar koʻrib ishlayotgan qurilish korxonalarini tugatish jarayoni nihoyasiga yetkazilgani yoʻq, aksiyalarning ikkilamchi bozori shakllantirilmagan. Xususiy qurilish tashkilotlari hali ham yaxshi rivojlanmagan, qurilish va qurilish industriyasi sohasiga xususiy va xorijiy sarmoya sust jalb qilinmoqda. Qurilish tashkilotlarining mustaqilligini oshirish, ularning moliyaviy barqarorligini taʼminlash, pudrat ishlari va qurilish materiallari bozorida raqobat muhitini rivojlantirish maqsadida Vazirlar Mahkamasi qaror qiladi: 1. Oʻzbekiston Respublikasi Vazirlar Mahkamasining Qurilish va qurilish materiallari sanoati kompleksi, Davlat mulki qoʻmitasi, qurilish idoralari va tashkilotlarining: 1-ilovaga* muvofiq kam quvvatli va norentabel qurilish tashkilotlarini belgilangan tartibda tugatish va qayta tashkil etish toʻgʻrisidagi; 2-ilovaga* muvofiq qurilish industriyasi korxonalarini yuridik shaxslar sifatida belgilangan tartibda pudrat idoralari, birlashmalar va trestlar tarkibidan chiqarish va ularga mustaqil xoʻjalik faoliyati yuritish huquqini berish toʻgʻrisidagi taklifi qabul qilinsin. 3. Oʻzbekiston Respublikasi Davlat mulki qoʻmitasi: Vazirlar Mahkamasining Qurilish va qurilish materiallari sanoati kompleksiga kiruvchi idoralar, korxonalar va tashkilotlar bilan birgalikda 2000-yilning birinchi yarim yili davomida aksiyadorlik jamiyatlarining ustav jamgʻarmalarini mustahkamlash, pudrat qurilish tashkilotlarining tashkiliy-huquqiy shakllarini takomillashtirishga doir chora-tadbirlarni amalga oshirsin; Oʻzbekiston Respublikasi Qishloq va suv xoʻjaligi vazirligi, “Oʻzavtoyoʻl” davlat konserni, “Oʻzbektransqurilish” davlat uyushmasi va tasarrufida qurilish tashkilotlari boʻlgan boshqa vazirliklar, idoralar, Qoraqalpogʻiston Respublikasi Vazirlar Kengashi, Viloyatlar va Toshkent shahar hokimliklari bilan birgalikda 2000-yil davomida ularning amaldagi qonun hujjatlariga muvofiq davlat tasarrufidan chiqarilishini va tarkibini oʻzgartirilishini taʼminlasin. Tarmoq korxonalari tarkibini oʻzgartirish jarayonida jamoa korxonalarini qayta oʻzgartirishga, pudrat qurilish tashkilotlarini rivojlantirishga, qurilish sohasiga xorijiy investitsiyalarni jalb qilishga va qoʻshma korxonalar tashkil etishga alohida eʼtibor berilsin. 4. Oʻzbekiston Respublikasi Davlat mulki qoʻmitasi Vazirlar Mahkamasining komplekslari, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan birgalikda: kam quvvatli va norentabel qurilish tashkilotlarini tugatishda boʻshab qoladigan davlat mulkining saqlanishini va ulardan samarali foydalanilishini taʼminlasin; qurilish kompleksi korxonalari va tashkilotlarining ustav jamgʻarmalaridagi davlatga tegishli ulush miqdorlari toʻgʻrisidagi takliflarni bir oy muddatda ishlab chiqsin va tasdiqlash uchun Vazirlar Mahkamasiga kiritsin 5. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari B.S. Hamidov va Oʻzbekiston Respublikasi Bosh vazirining oʻrinbosari A.N. Isayev zimmasiga yuklansin.